Source: http://www.europarl.europa.eu/doceo/document/A-8-2016-0354_MT.html
Timestamp: 2019-08-19 06:01:07+00:00
Document Index: 109364

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ']

Proċedura : 2016/0126(NLE)
Ċiklu relatat mad-dokument : A8-0354/2016
747k 62k
PE 592.131v02-00 A8-0354/2016
dwar l-abbozz ta' deċiżjoni tal-Kunsill dwar il-konklużjoni, f'isem l-Unjoni Ewropea, tal-Ftehim bejn l-Istati Uniti tal-Amerka u l-Unjoni Ewropea dwar il-protezzjoni ta' informazzjoni personali marbuta mal-prevenzjoni, l-investigazzjoni, is-sejbien u l-prosekuzzjoni ta' reati kriminali
– wara li kkunsidra l-abbozz ta' deċiżjoni tal-Kunsill (08523/2016),
– wara li kkunsidra l-ftehim bejn l-Istati Uniti tal-Amerka u l-Unjoni Ewropea dwar il-protezzjoni ta' informazzjoni personali marbuta mal-prevenzjoni, l-investigazzjoni, is-sejbien u l-prosekuzzjoni ta' reati kriminali (08557/2016),
– wara li kkunsidra t-talba għal approvazzjoni preżentata mill-Kunsill skont l-Artikoli 16 kif ukoll l-Artikolu 218(6), it-tieni subparagrafu, punt (a), tat-Trattat dwar il-Funzjonament tal-Unjoni Ewropea (C8-0329/2016),
– wara li kkunsidra r-rakkomandazzjoni tal-Kumitat għal-Libertajiet Ċivili, il-Ġustizzja u l-Intern u l-opinjoni tal-Kumitat għall-Affarijiet Legali (A8-0354/2016),
2. Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni, kif ukoll lill-gvernijiet u lill-parlamenti tal-Istati Membri u tal-Istati Uniti tal-Amerka.
1. Wara sejħiet mill-Parlament Ewropew, fit-3 ta' Diċembru 2010, il-Kunsill adotta deċiżjoni li tawtorizza lill-Kummissjoni tiftaħ negozjati dwar Ftehim bejn l-Unjoni Ewropea u l-Istati Uniti tal-Amerka dwar il-protezzjoni ta' data personali meta din tkun trasferita u proċessata għall-iskop tal-prevenzjoni, l-investigazzjoni, is-sejbien jew il-prosekuzzjoni ta' reati kriminali, inkluż it-terroriżmu, fil-qafas tal-kooperazzjoni tal-pulizija u l-kooperazzjoni ġudizzjarja f'materji kriminali (minn hawn 'il quddiem il-"Ftehim Komprensiv"). Fit-28 ta' Marzu 2011, il-Kummissjoni fetħet negozjati mad-Dipartiment tal-Ġustizzja tal-Istati Uniti. Matul in-negozjati, il-Parlament ġie infurmat regolarment skont l-Artikolu 218(10) TFUE, u r-Rapporteur ħareġ serje ta' dokumenti ta' ħidma sabiex jiġu ffaċilitati d-diskussjonijiet fil-Kumitat LIBE.
2. It-test tal-ftehim inbeda fit-8 ta' Settembru 2015. Wara l-adozzjoni mill-Kungress Amerikan tal-Att ta' Rimedju Ġudizzjarju (Judicial Redress Act) fl-24 ta' Frar 2016, fit-18 ta' Lulju 2016, il-Kunsill iddeċieda li jitlob lill-Parlament Ewropew jagħti l-approvazzjoni tiegħu dwar il-konklużjoni tal-Ftehim, skont l-Artikolu 218(6)(a)(v) TFUE, u ippreżenta t-talba lill-Parlament fit-12 ta' Lulju 2016.
3. L-iskop tal-Ftehim huwa li jkun żgurat livell għoli ta' protezzjoni tad-drittijiet u l-libertajiet fundamentali tal-individwi, b'mod partikolari d-dritt għall-privatezza fir-rigward tal-ipproċessar tad-data personali meta data personali tiġi trasferita lil awtoritajiet kompetenti tal-Unjoni Ewropea u l-Istati Membri tagħha u l-Istati Uniti għal dawn l-iskopijiet.
Ambitu tal-ftehim
4. Ir-rapporteur iqis li huwa importanti li jiġi enfasizzat li l-"Ftehim Komprensiv" ma jipprovdix bażi legali għal trasferimenti ta' data personali. Din il-bażi legali għat-trasferimenti tad-data għandha tinsab fi ftehimiet eżistenti bejn l-UE u l-Istati Uniti jew ftehimiet bilaterali eżistenti bejn l-Istati Membri u l-Istati Uniti jew liġijiet nazzjonali li jipprovdu għal skambji ta' data personali (eż., il-ftehimiet internazzjonali dwar il-PNR, it-TFTP jew l-MLA). Il-Ftehim Komprensiv jissupplementa l-protezzjonijiet u s-salvagwadrji ta' dawn il-ftehimiet, u jsaħħaħ u jarmonizza d-drittijiet tas-suġġett tad-data. Kif is-Servizz Legali tal-Parlament fl-opinjoni tiegħu tal-14 ta' Jannar 2015 madankollu qajjem xi kwistjonijiet li jistgħu jeħtieġu aktar kjarifika, ir-Rapporteur jirreferi għad-dikjarazzjoni li saret mill-Kummissjoni(1) fil-kuntest tal-proċedura ta' approvazzjoni tal-Parlament Ewropew. Waħda mill-kjarifiki tikkonċerna l-aħħar parti mis-sentenza tal-Artikolu 5(3) (“l-ebda awtorizzazzjoni oħra [għat-trasferimenti tad-data] għandha tkun meħtieġa”). Din il-klawżola ma tipprovdix għal deċiżjoni ta' adegwatezza de facto, iżda sempliċement tiddikjara li l-ebda bażi legali oħra għajr il-ftehim rispettiv imsemmi fl-Artikolu 3(1) m'għandha tkun meħtieġa, li diġà huwa l-każ. Il-Kummissjoni ċċarat ukoll li l-preżunzjoni ta' konformità ma' regoli ta' trasferiment internazzjonali applikabbli mhijiex awtomatika, iżda waħda kwalifikata, li tista' tiġi miċħuda u li ma taffettwax is-setgħat tal-awtoritajiet tal-protezzjoni tad-data.
5. Skont l-Artikolu 3 tiegħu, il-Ftehim għandu japplika għat-trasferimenti ta' data personali bejn l-awtoritajiet tal-infurzar tal-liġi tal-UE jew tal-Istati Membri u l-awtoritajiet tal-infurzar tal-liġi tal-Istati Uniti għall-finijiet tal-prevenzjoni, is-sejbien, l-investigazzjoni u l-prosekuzzjoni ta' reati kriminali, inkluż it-terroriżmu. Ikopri kull trasferiment ta' data bejn dawn l-awtoritajiet, tkun xi tkun in-nazzjonalità jew il-post ta' residenza tas-suġġett tad-data kkonċernat. Ikopri wkoll data personali ttrasferita minn entitajiet privati fit-territorju ta' parti waħda lill-awtoritajiet kompetenti tal-parti l-oħra għal dawn il-finijiet, abbażi ta' ftehim internazzjonali.
6. Il-Ftehim ma jkoprix l-iskambju ta' data bejn l-awtoritajiet tas-sigurtà nazzjonali, peress li dawn ma jaqgħux taħt il-kompetenza tal-Unjoni. Lanqas ma jkopri trasferimenti trans-Atlantiċi bejn entitajiet privati (eż. taħt klawżoli kuntrattwali jew it-Tarka tal-Privatezza UE-US) u lanqas l-aċċess sussegwenti fl-Istati Uniti għal din id-data personali minn awtorità tal-infurzar tal-liġi jew awtorità tas-sigurtà nazzjonali tal-Istati Uniti.
7. Il-Ftehim jipprovdi wkoll li kull Parti se timplimenta d-dispożizzjonijiet tiegħu mingħajr ebda diskriminazzjoni arbitrarja jew mhux ġustifikabbli bejn iċ-ċittadini tagħha stess u dawk tal-Parti kontraenti l-oħra. Skont il-Kummissjoni, din id-dispożizzjoni ssaħħaħ dispożizzjonijiet oħra tal-Ftehim, bħal dawk li jipprovdu għas-salvagwardji tas-suġġetti tad-data (jiġifieri l-aċċess, ir-rettifika, ir-rimedji amministrattivi) peress li tiżgura li ċ-ċittadini Ewropej jibbenefikaw, fil-prinċipju, minn trattament ugwali mill-Istati Uniti fir-rigward tal-implimentazzjoni prattika tal-ftehim. (l-Artikolu 4).
Elementi ewlenin tal-Ftehim Komprensiv
8. Il-Ftehim fih dispożizzjonijiet li jistipulaw il-prinċipji bażiċi tal-protezzjoni tad-data, jiġifieri:
9. Limitazzjoni tal-iskop u tal-użu tad-data personali ttrasferita (Artikolu 6). L-informazzjoni personali għandha tiġi pproċessata għall-finijiet speċifiċi awtorizzati mill-bażi legali għat-trasferiment. L-ipproċessar ulterjuri mill-istess awtoritajiet amministrattivi, regolatorji jew tal-infurzar tal-liġi jew oħrajn, huwa permess sakemm dan ma jkunx inkompatibbli mal-fini inizjali tat-trasferiment. L-awtorità trasferenti tista' timponi kundizzjonijiet addizzjonali għat-trasferiment u l-ipproċessar sussegwenti sa fejn il-qafas legali applikabbli jippermetti dan.
10. Il-kwalità u l-integrità tad-data (l-Artikolu 8) u l-perjodi ta' żamma (l-Artikolu 12). L-informazzjoni personali għandha tinżamm b'tali preċiżjoni, rilevanza, puntwalità u kompletezza skont il-bżonn u l-adegwatezza għall-ipproċessar leġittimu. Barra minn hekk, l-ipproċessar għandu jkun suġġett għal perjodi ta' żamma speċifiċi sabiex jiġi żgurat li d-data personali ma tiġix ipproċessata aktar milli meħtieġ. Il-perjodu ta' żamma għandu jinsab fil-bażi legali li tirregola l-ipproċessar. Il-Partijiet għandhom jippubblikaw jew jagħmlu disponibbli tali perjodi.
11. Ir-regoli dwar trasferimenti ulterjuri, kemm lejn l-awtoritajiet domestiċi tal-parti kontraenti (eż. il-pulizija Franċiża taqsam informazzjoni mal-pulizija Ġermaniża, li tkun irċeviet mill-FBI tal-Istati Uniti) u lejn awtoritajiet ta' pajjiż terz jew organizzazzjoni internazzjonali mhux marbuta bil-Ftehim (l-Artikolu 7). F'dan il-każ, huwa meħtieġ il-kunsens minn qabel tal-awtorità ta' infurzar tal-liġi li oriġinarjament kienet tittrasferixxi d-data.
12. Fir-rigward tal-ipproċessar ta' data personali minbarra fir-rigward ta' każijiet, investigazzjonijiet jew prosekuzzjonijiet (bil-massa) speċifiċi, il-Ftehim Komprensiv jipprevedi li kwalunkwe ftehim speċifiku li jippermetti “trasferiment bil-massa” ta' data personali trid tkompli tispeċifika l-istandards u l-kondizzjonijiet li taħthom dan l-ipproċessar fi bil-massa jista' jseħħ, b'mod partikolari, f'dak li jikkonċerna l-ipproċessar ta' data sensittiva, it-trasferimenti ulterjuri u l-perjodi ta' żamma ta' data. Tali trasferiment ta' data bil-massa, b'mod partikolari dawk ta' data sensittiva, jista' joħloq dubji dwar il-kompatibbiltà ma' tal-qafas għall-protezzjoni tad-data tal-UE kif interpretat mill-Qorti tal-Ġustizzja. Madankollu, peress li l-Ftehim Komprensiv ma jikkostitwixxix bażi legali għal tali trasferimenti bil-massa, din il-kwistjoni trid tiġi ċċarata fil-kuntest tal-ftehimiet ta' trasferiment rispettivi. Għaldaqstant, fl-2014 il-Parlament iddeċieda li jitlob opinjoni mill-Qorti Ewropea tal-Ġustizzja dwar il-kompatibbiltà tal-Ftehim PNR UE-Kanada mal-Karta. Il-każ għadu pendenti.
13. Il-Ftehim jistabbilixxi wkoll id-drittijiet tal-individwi (l-informazzjoni, l-aċċess, ir-rettifika, it-tħassir) u d-drittijiet għal rimedju amministrattiv u ġudizzjarju. Dawn id-drittijiet kollha jiġu eżerċitati skont il-liġi tal-pajjiż li fih huma invokati (inklużi d-derogi).
14. Wieħed mill-elementi l-ġodda tal-Ftehim Komprensiv huwa li se jippermetti liċ-ċittadini ta' kull Parti tfittex rimedju ġudizzjarju għal i) ir-rifjut ta' aċċess, ii) iċ-ċaħda għal rettifika jew iii) l-iżvelar illegali mill-awtoritajiet tal-Parti l-oħra. Dawn id-drittijiet jiġu eżerċitati skont il-liġi tal-Istat li fih huma invokati. Sabiex jingħeleb in-nuqqas ta' drittijiet għal persuni mhux ċittadini tal-Istati Uniti, il-Kungress tal-Istati Uniti adotta l-Att dwar ir-Rimedju Ġudizzjarju fl-24 ta' Frar 2016. Dan l-Att se jestendi liċ-ċittadini tal-“pajjiżi koperti” (eż. l-Istati Membri) xi raġuni għal rimedju ġudizzjarju pprovduti taħt l-Att dwar il-Privatezza tal-Istati Uniti ta-1974. Madankollu, dawn id-drittijiet ma jingħatawx lil dawk li mhumiex ċittadini tal-UE li d-data tagħhom ġiet trasferita lill-Istati Uniti. Din id-differenza fit-trattament bejn iċ-ċittadini tal-UE u ċ-ċittadini mhux tal-UE stabbilita mill-Att dwar ir-Rimedju Ġudizzjarju tal-Istati Uniti qajjmet mistoqsijiet. Madankollu, il-Kummissjoni ċċarat li mezzi ta' rimedju ġudizzjarju oħra fl-Istati Uniti huma disponibbli għal suġġetti tat-trasferiment ta' data kollha tal-UE għall-finijiet ta' infurzar tal-liġi, irrispettivament min-nazzjonalità jew mill-post tar-residenza tagħhom.
15. Fir-rigward tal-eżenzjonijiet possibbli skont it-Taqsima 552a(j)(2) tal-Att dwar il-Privatezza tal-Istati Uniti, id-drittijiet tas-suġġett tad-data mogħtija mill-Ftehim Komprensiv huma fformulati b'mod inkondizzjonat u għaldaqstant, l-awtoritajiet tal-Istati Uniti ma jistgħux jinvokaw l-eżenzjonijiet tal-Att dwar il-Privatezza tal-Istati Uniti għal bażijiet tad-data tal-infurzar tal-liġi biex jirrifjutaw l-għoti ta' rimedju ġudizzjarju effettiv liċ-ċittadini tal-UE, kif inhu l-każ bħalissa għal bażijiet tad-data tal-infurzar tal-liġi bħal għad-data tal-PNR jew it-TFTP. Din hija wkoll l-interpretazzjoni legali tal-Kummissjoni fid-dikjarazzjoni tagħha.
16. Il-Ftehim Komprensiv jipprevedi li l-Partijiet għandu jkollhom awtorità ta' sorveljanza pubblika waħda jew aktar li jeżerċitaw funzjonijiet u setgħat indipendenti ta' sorveljanza, inkluż rieżami, investigazzjoni u intervent, fejn xieraq fuq l-inizjattiva tagħhom; ikollhom is-setgħa li jaċċettaw u li jaġixxu dwar ilmenti li jkunu saru minn individwi b'rabta mal-miżuri li jimplimentaw il-Ftehim Komprensiv; ikollhom is-setgħa li jirreferu ksur tal-liġi marbut mal-Ftehim Komprensiv għall-prosekuzzjoni jew azzjoni dixxiplinarja, meta jkun xieraq. Il-qafas tal-Unjoni dwar il-protezzjoni tad-data jipprevedi awtoritajiet indipendenti esterni mill-entità taħt superviżjoni sabiex ikun żgurat li jibqgħu indipendenti minn kull influwenza esterna, kemm diretta kif ukoll indiretta. Il-Ftehim Komprensiv jirrikjedi li l-awtoritajiet ta' sorveljanza għandhom jeżerċitaw il-funzjonijiet u s-setgħat ta' sorveljanza indipendenti.
17. Fl-aħħar nett, il-Ftehim Komprensiv se jkun suġġett għal rieżamijiet konġunti perjodiċi, u l-ewwel wieħed isir mhux aktar tard minn tliet snin mid-dħul fis-seħħ tal-Ftehim Komprensiv u minn hemm' il quddiem fuq bażi regolari, u l-kompożizzjoni tad-delegazzjonijiet rispettivi għandha tinkludi rappreżentanti tal-awtoritajiet tal-protezzjoni tad-data kif ukoll l-awtoritajiet tal-infurzar tal-liġi. Is-sejbiet tar-rieżamijiet konġunti jkunu disponibbli għall-pubbliku.
18. Ir-rapporteur jikkonkludi li l-ftehim jikkostitwixxi progress kbir għall-protezzjoni tad-data personali meta tiġi ttrasferita bejn l-UE u l-Istati Uniti fil-kuntest tal-attivitajiet tal-infurzar tal-liġi. Forsi mhuwiex l-aħjar ftehim li seta' ġie previst, iżda huwa ċertament l-aħjar wieħed possibbli fis-sitwazzjoni attwali. Barra minn hekk, il-ftehim ma jillimitax jew ma jiksirx id-drittijiet tas-suġġett tad-data, peress li ma jikkostitwixxi l-ebda bażi legali għal kwalunkwe trasferiment tad-data. Sempliċement iżid drittijiet u protezzjonijiet ġodda mal-oqfsa eżistenti għal trasferimenti ta' data fil-kuntest ta' kooperazzjoni tal-UE u l-Istati Uniti fl-infurzar tal-liġi.
19. Għalhekk, ir-rapporteur jirrakkomanda lill-Membri tal-Kumitat Parlamentari għal-Libertajiet Ċivili, il-Ġustizzja u l-Intern li jagħtu l-appoġġ tagħhom lil dan ir-rapport u li l-Parlament Ewropew jagħti l-approvazzjoni tiegħu.
[ir-referenza għandha tiġi inkluża ladarba d-dikjarazzjoni tal-Kummissjoni tkun disponibbli]
OPINJONI tal-Kumitat għall-Affarijiet Legali (9.11.2016)
dwar l-abbozz ta' deċiżjoni tal-Kunsill dwar il-konklużjoni, f'isem l-Unjoni Ewropea, tal-Ftehim bejn l-Istati Uniti tal-Amerka u l-UE dwar il-protezzjoni tal-informazzjoni personali marbuta mal-prevenzjoni, l-investigazzjoni, l-identifikazzjoni u l-prosekuzzjoni ta' reati kriminali
Fit-2 ta' Mejju 2016, il-Kummissjoni ppreżentat lill-Kunsill proposta għal Deċiżjoni tal-Kunsill dwar il-konklużjoni, f'isem l-Unjoni Ewropea, ta' Ftehim bejn l-Istati Uniti tal-Amerka u l-UE dwar il-protezzjoni tal-informazzjoni personali marbuta mal-prevenzjoni, l-investigazzjoni, l-identifikazzjoni u l-prosekuzzjoni ta' reati kriminali [2016/0126 (NLE) - COM (2016)237 final), magħruf ukoll bħala l-"Ftehim Komprensiv".
Il-proposta ġiet sottomessa lill-Kunsill wara li l-Kungress tal-Istati Uniti kien adotta l-Att dwar ir-Rimedji Ġudizzjarji tal-2015. Skont dan l-Att, id-Dipartiment tal-Ġustizzja tal-Istati Uniti huwa awtorizzat jinnomina pajjiżi barranin jew organizzazzjonijiet ta' integrazzjoni ekonomika reġjonali li ċ-ċittadin naturali tagħhom se jkun jista' mbagħad iġib azzjonijiet ċivili kontra ċerti aġenziji tal-Gvern tal-Istati Uniti għal skopijiet ta' aċċess għal jew emenda tad-data fil-pussess ta' dawn l-aġenziji jew rimedju għal żvelar illegali ta' rekords trasferiti minn pajjiż barrani lejn l-Istati Uniti għall-prevenzjoni, l-investigazzjoni, l-identifikazzjoni jew il-prosekuzzjoni ta' reati kriminali.
Fit-18 ta' Lulju 2016, il-Kunsill iddeċieda li jitlob lill-Parlament Ewropew jagħti l-approvazzjoni tiegħu għall-abbozz ta' Deċiżjoni tal-Kunsill dwar il-konklużjoni tal-ftehim imsemmi hawn fuq.
Ir-Rapporteur jistieden lill-Kumitat għall-Affarijiet Legali biex jistieden lill-Kumitat għal-Libertajiet Ċivili, il-Ġustizzja u l-Intern jirrakkomanda li l-Parlament jagħti l-approvazzjoni tiegħu għall-ftehim għar-raġunijiet li ġejjin.
(a) Il-Ftehim previst huwa bbażat fuq il-bażi ġuridika korretta
L-Artikolu 16 flimkien mal-Artikolu 218(6)(a) tat-Trattat dwar il-Funzjonament tal-Unjoni Ewropea (TFUE) huwa l-bażi ġuridika korretta għall-proposta.
L-Artikolu 16(1) tat-TFUE jiddikjara li kull persuna għandha d-dritt għall-protezzjoni ta' data personali li tirrigwardaha u l-paragrafu (2) tal-istess Artikolu jipprovdi lill-Parlament Ewropew u lill-Kunsill, li jaġixxu skont il-proċedura leġiżlattiva ordinarja, is-setgħa li jistabbilixxu regoli li għandhom x'jaqsmu mal-protezzjoni tal-individwi fir-rigward tal-ipproċessar ta' data personali. L-Artikolu 218(6)(a) jiddikjara li l-Kunsill għandu jikseb l-approvazzjoni tal-Parlament biex jikkonkludi ftehim internazzjonali, inter alia, meta l-ftehim ikopri l-oqsma li għalihom tapplika l-proċedura leġiżlattiva ordinarja.
L-għan tal-ftehim huwa li jiżgura livell għoli ta' protezzjoni tal-informazzjoni personali u li jsaħħaħ il-kooperazzjoni bejn l-Istati Uniti u l-Unjoni Ewropea u l-Istati Membri tagħha, b'rabta mal-prevenzjoni, l-investigazzjoni, l-identifikazzjoni jew il-prosekuzzjoni ta' reati kriminali, fosthom it-terroriżmu (Artikolu 1).
Il-ftehim previst huwa prinċipalment maħsub biex jistabbilixxi sett wiesa' ta' protezzjonijiet u salvagwardji, li se japplika għat-trasferimenti ta' data personali għal skopijiet ta' infurzar tad-dritt kriminali bejn l-Istati Uniti, minn naħa waħda, u l-Unjoni Ewropea u l-Istati Membri tagħha, min-naħa l-oħra. F'dan ir-rigward, il-ftehim jinkludi dispożizzjonijiet dwar in-nondiskriminazzjoni (Artikolu 4); limitazzjonijiet fuq l-użu tad-data (Artikolu 6); awtorizzazzjoni bil-quddiem għal trasferimenti ulterjuri (Artikolu 7); proċeduri biex tiġi żgurata l-kwalità u l-integrità tal-informazzjoni personali (Artikolu 8); informazzjoni f'każ ta' ksur tas-sigurtà tad-data (Artikolu 9); notifika ta' inċident ta' sigurtà tal-informazzjoni (Artikolu 10); żamma ta' rekords (Artikolu 11); perjodi taż-żamma (Artikolu 12); kategoriji speċjali ta' informazzjoni personali (Artikolu 13); miżuri biex tiġi promossa r-responsabilità għal ipproċessar ta' informazzjoni personali (Artikolu 14); dritt għal aċċess u rettifika (Artikoli 16 u 17); rimedju amministrattiv u ġudizzjarju f'każ ta' ċaħda ta' aċċess għal jew rettifika ta' data personali jew żvelar illegali ta' data personali (Artikoli 18 u 19); u mekkaniżmi ta' sorveljanza u kooperazzjoni effikaċi bejn l-awtoritajiet ta' sorveljanza (Artikoli 21 u 22).
Ta' min wieħed jinnota f'dan ir-rigward li l-Artikolu 1 tal-ftehim propost jispeċifika li l-ftehim ma jistax ikun il-bażi ġuridika għal kwalunkwe trasferiment ta' informazzjoni personali u li bażi ġuridika separata għandha dejjem tkun meħtieġa.
(b) Il-ftehim ippjanat jiggarantixxi livell għoli ta' protezzjoni tad-dritt fundamentali għad-data personali u jikkontribwixxi għaċ-ċertezza legali
Il-ħafna salvagwardji u garanziji li għalihom saret referenza hawn fuq, jekk ikunu implimentati kif xieraq, huma adegwati biex jiżguraw livell għoli ta' protezzjoni tad-dritt għall-protezzjoni tad-data personali kif minqux fl-Artikolu 16 tat-TFUE u fl-Artikolu 8 tal-Karta tad-Drittijiet Fundamentali, u biex ikun hemm konformità mal-ġurisprudenza tal-Qorti tal-Ġustizzja fil-qasam tal-protezzjoni tad-data. F'dan ir-rigward, huwa utli li wieħed jinnota li, f'konformità mal-ġurisprudenza tal-Qorti tal-Ġustizzja fil-każ Shrems (C-362/14, EU:C:2015:650), il-ftehim ippjanat jeħtieġ li l-Partijiet jipprevedu fil-kuntest tal-qafas ġuridiku applikabbli l-possibilità li ċ-ċittadini tagħhom jitolbu stħarriġ ġudizzjarju dwar ċaħda ta' aċċess jew ta' emenda ta' rekords jew żvelar illegali intenzjonali ta' informazzjoni (Artikolu 19). Fi kwalunkwe każ, l-istituzzjonijiet li se jkunu involuti fl-implimentazzjoni ta' dan il-ftehim, u fin-negozjati ta' ftehimiet futuri fuq il-bażi ta' liema trasferimenti ta' informazzjoni personali se jsiru, għandhom iqisu kif xieraq u jfittxu gwida, fejn xieraq fis-sentenza msemmija hawn fuq tal-Qorti tal-Ġustizzja fil-kawża Schrems, fis-sentenza tal-Qorti tal-Ġustizzja dwar il-kawża Digital Rights Ireland et al. (C-293/12 u C-594/12, EU:C:2014:238), u, ovvjament, fil-ġurisprudenza futura tal-Qorti, inkluża l-opinjoni imminenti tagħha dwar il-ftehim previst bejn il-Kanada u l-Unjoni Ewropea dwar it-trasferiment u l-ipproċessar ta' data tar-Reġistru tal-Ismijiet tal-Passiġġieri.
Il-Ftehim previst joħloq qafas għall-protezzjoni tad-data personali li jikkontribwixxi għaċ-ċertezza legali. Il-ftehim ser jissupplimenta, fejn meħtieġ, is-salvagwardji tal-protezzjoni tad-data fi ftehimiet eżistenti u futuri ta' trasferiment ta' data jew dispożizzjonijiet nazzjonali li jawtorizzaw tali trasferimenti (Artikolu 5). Dan jirrappreżenta titjib sinifikanti meta mqabbel mas-sitwazzjoni preżenti li fiha informazzjoni personali tiġi ttrasferita lejn l-Istati Uniti abbażi ta' strumenti legali li ġeneralment ma jinkludu ebda dispożizzjoni dwar il-protezzjoni tad-data jew inkella jinkludu biss dispożizzjonijiet dgħajfa. Barra minn hekk, il-ftehim jipprevedi xenarju bażi għal ftehimiet futuri li jipprevedu trasferimenti ta' data personali b'rabta ma' attivitajiet ta' infurzar tad-dritt kriminali bejn l-Istati Uniti u l-Unjoni Ewropea u/jew l-Istati Membri tagħha, billi l-livell ta' protezzjoni ma jistax ikun inqas minn dak stabbilit fih. Barra minn hekk, dan il-ftehim jistabbilixxi preċedent importanti għal ftehimiet simili ma' sħab internazzjonali oħra.
Għandu jiġi nnutat ukoll li l-ftehim jobbliga lill-Partijiet jieħdu l-miżuri kollha meħtieġa biex jimplimentaw il-ftehim, inkluż, b'mod partikolari, l-obbligi rispettivi tagħhom rigward l-aċċess, ir-rettifika u r-rimedju amministrattiv u ġudizzjarju għal individwi, qabel ma jkun jista' jiġi kkunsidrat li l-leġiżlazzjonijiet rispettivi tagħhom dwar il-protezzjoni tad-data hija ugwalment protettiva (Artikolu 5). Il-ftehim jobbliga lill-Partijiet iwettqu rieżamijiet konġunti perjodiċi tal-politiki u l-proċeduri stabbiliti għall-implimentazzjoni tiegħu u tal-effikaċja tagħhom, li l-ewwel waħda minnhom għandha ssir mhux aktar tard minn tliet snin mid-data tad-dħul fis-seħħ tal-ftehim. Il-ftehim jipprevedi b'mod ċar li s-sejbiet tar-rieżami konġunt għandhom ikunu magħmula pubbliċi (Artikolu 23). Ir-rapporteur iqis li l-Parlament għandu jiġi infurmat fil-waqt dwar kwalunkwe azzjoni meħuda skont din id-dispożizzjoni u dwar is-sejbiet tar-rieżami konġunt sabiex ikun jista' jieħu kwalunkwe azzjoni li jqis xierqa fi żmien debitu.
(c) Il-ftehim ippjanat ser itejjeb il-kooperazzjoni fl-infurzar tal-liġi mal-Istati Uniti
Dan il-ftehim ser ikollu impatt sinifikanti fuq il-kooperazzjoni tal-pulizija u tal-infurzar tal-liġi tal-Unjoni Ewropea u l-Membri tagħha mal-Istati Uniti. Bl-istabbiliment ta' qafas komuni u komprensiv ta' regoli u garanziji dwar il-protezzjoni tad-data, dan il-ftehim għandu jippermetti li l-UE u l-Istati Membri tagħha, minn naħa waħda, u l-awtoritajiet tal-infurzar tad-dritt kriminali tal-Istati Uniti, min-naħa l-oħra, jikkooperaw ma' xulxin b'mod aktar effikaċi. Il-ftehim se jiffaċilita wkoll il-konklużjoni ta' ftehimiet futuri dwar it-trasferiment tad-data mal-Istati Uniti fis-settur tal-infurzar tad-dritt kriminali, peress li salvagwardji tal-protezzjoni tad-data se jkunu ġew miftiehma u għalhekk mhux se jkollhom jiġu nnegozjati mill-ġdid kull darba. Finalment, l-istabbiliment ta' standards komuni f'dan il-qasam ta' kooperazzjoni jista' jikkontribwixxi b'mod sinifikanti biex tiġi stabbilita mill-ġdid il-fiduċja fil-flussi trans-Atlantiċi tad-data.
Il-Kumitat għall-Affarijiet Legali jistieden lill-Kumitat għal-Libertajiet Ċivili, il-Ġustizzja u l-Intern, bħala l-kumitat responsabbli, sabiex jirrakkomanda li l-Parlament jagħti l-approvazzjoni tiegħu għall-abbozz ta' deċiżjoni tal-Kunsill dwar il-konklużjoni, f'isem l-Unjoni Ewropea, tal-Ftehim bejn l-Istati Uniti tal-Amerka u l-Unjoni Ewropea dwar il-protezzjoni ta' informazzjoni personali b'rabta mal-prevenzjoni, l-investigazzjoni, l-identifikazzjoni u l-prosekuzzjoni ta' reati kriminali.
Ftehim bejn l-Istati Uniti tal-Amerka u l-UE dwar il-protezzjoni tal-informazzjoni personali marbuta mal-prevenzjoni, l-investigazzjoni, l-identifikazzjoni u l-prosekuzzjoni ta' reati kriminali
Proposta għal deċiżjoni tal-Kunsill dwar il-konklużjoni, f'isem l-Unjoni Ewropea, ta' Ftehim bejn l-Istati Uniti tal-Amerka u l-Unjoni Ewropea dwar il-protezzjoni tal-informazzjoni personali marbuta mal-prevenzjoni, l-investigazzjoni, l-identifikazzjoni u l-prosekuzzjoni ta' reati kriminali (2016/0126(NLE)) ġiet riferita lill-Parlament Ewropew għall-approvazzjoni tiegħu fit-12 ta' Settembru 2016.
Waqt il-laqgħa tagħhom fis-27 ta' Ottubru 2016, il-koordinaturi tal-Kumitat għall-Affarijiet Barranin (AFET) iddeċidew li kellha tingħata lill-Kumitat u lir-rapporteur tiegħek, f'forma ta' ittra, opinjoni tal-Kumitat AFET dwar il-Ftehim imsemmi hawn fuq. Fil-kapaċità tiegħi bħala President tal-Kumitat għall-Affarijiet Barranin, għandi l-pjaċir nibgħatlek din l-opinjoni.
L-ewwel nett, għandu jiġi enfasizzat li l-inizjalar ta' dan il-Ftehim, ħames snin wara li l-Kunsill adotta deċiżjoni li tawtorizza lill-Kummissjoni tiftaħ tali negozjati fit-3 ta' Diċembru 2010, irnexxa, speċjalment fil-kuntest attwali tal-isforzi internazzjonali fil-ġlieda kontra t-terroriżmu.
Is-sempliċi fatt li l-partijiet se jsaħħu l-kooperazzjoni tagħhom, filwaqt li jiżguraw livell għoli ta' protezzjoni tad-data, huwa pożittiv immens biex jiġu indirizzati l-isfidi komuni fuq iż-żewġ naħat tal-Atlantiku. Il-Kumitat għall-Affarijiet Barranin jappoġġja b'mod partikolari t-titjib sostanzjali fir-rigward tal-protezzjoni mogħtija lid-data personali kollha tas-suġġetti tad-data tal-UE meta tiġi skambjata mal-Istati Uniti għal skopijiet ta' infurzar tal-liġi kriminali. Dan il-Kumitat jilqa' wkoll il-fatt li ċ-ċittadini Ewropej se jibbenefikaw minn trattament ugwali bħal taċ-ċittadini tal-Istati Uniti fir-rigward tal-implimentazzjoni prattika tal-Ftehim (ara l-Artikolu 4).
Madankollu, nixtieq nenfasizza li trid tintwera kawtela estrema fir-rigward tal-garanzija għal livell għoli ta' sigurtà tad-data personali skambjata mill-partijiet (ara l-Artikolu 9). Barra minn hekk, ikollhom jiġu definiti ulterjorment l-azzjonijiet xierqa li jista' jkun li jittieħdu biex jittaffa d-dannu kkawżat minn inċidenti (ara l-Artikolu 10), filwaqt li wieħed iqis il-protezzjoni tas-suġġetti tad-data tal-UE u b'rispett għall-Karta tad-Drittijiet Fundamentali tal-UE.
Il-fatt li dan il-Ftehim jiddisponi li l-partijiet għandhom jistabbilixxu awtoritajiet ta' sorveljanza sabiex jiskrutinizzaw l-implimentazzjoni tiegħu, jimmonitorjaw l-ilmenti taċ-ċittadini u jirreferu l-każijiet ta' ksur lill-prosekuzzjoni, huwa wkoll pożittiv ħafna. Nixtieq nissottolinja li l-azzjonijiet ta' dawn l-awtoritajiet se jkunu utli ħafna għall-eżamijiet konġunti perjodiċi.
Għalhekk, nixtieq nesprimi l-messaġġ li l-opinjoni tal-Kumitat għall-Affarijiet Barranin hija li jappoġġa l-approvazzjoni għall-konklużjoni ta' dan il-Ftehim.
Kopja: Jan Philipp Albrecht, Rapporteur
Ftehim bejn l-Istati Uniti tal-Amerka u l-UE dwar il-protezzjoni tal-informazzjoni personali marbuta mal-prevenzjoni, l-investigazzjoni, is-sejbien u l-prosekuzzjoni ta' reati kriminali